**Ecce homo!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ecce homo!

Eu sunt al nimănui și-al tuturor,

Eu sunt de nicicând și-ntotdeauna,

Eu sunt și soarele și-ntunecatul nor,

Eu sunt și ultimul și cel dintâi cuvânt,

Eu sunt cel nenăscut care nu moare,

Eu sunt și noaptea cu stelele și luna

totul e-n Mine și sunt în fiecare,

pentru că Eu, sunt cel ce sunt!

Eu sunt de fapt, minusculul atom,

Eu zidesc eternul univers,

Eu sunt al lumii unicul demers,

pentru că Eu, sunt Dumnezeu și om!

Eu m-am lăsat născut, ca să vin jos,

Dar sunt de sus, din lumea mea divină,

Eu sunt salvarea lumii, sunt Hristos,

Din voi sunt lut, din Tatăl sunt Lumină!

Am îndrăznit să mor și-am biruit,

Eu sunt puterea și toată cunoștința,

și dacă-n fiecare, acum sunt răstignit,

îndrăzniți ca Mine și-a voastră-i biruința!